পরের অলিম্পিক্সেই ক্রিকেট, অংশ নেবে ছ’টি দেশ

ওয়েব ডেস্ক: দীর্ঘ ১২৮ বছর পর অলিম্পিক্সের আঙিনায় ফিরছে ক্রিকেট (Cricket)। আগামী ২০২৮ লস অ্যাঞ্জেলেস অলিম্পিক্সেই (Los Angeles Olympics 2028) অংশ নেবে পুরুষ এবং মহিলাদের বিভাগে ছ’টি করে দেশ। এই খবর নিশ্চিত করেছে আন্তর্জাতিক অলিম্পিক কমিটি (IOC)। মূলপর্বে যোগ্যতা অর্জনের প্রক্রিয়া নিয়ে এখনও কিছু খোলসা করা হয়নি।

কমিটি জানিয়েছে, পুরুষ এবং মহিলা বিভাগে ৯০ জন করে অ্যাথলিট অংশগ্রহণ করতে পারবেন। অর্থাৎ প্রতিটি স্কোয়াডে সর্বোচ্চ ১৫ জন থাকতে পারবেন। খেলা হবে টি২০ ফর্ম্যাটে।

আরও পড়ুন: বিধ্বংসী বার্সেলোনা, বড় জয় পিএসজিরও

ক্রিকেট ছাড়াও আরও চারটি খেলা লস অ্যাঞ্জেলেস অলিম্পিক্সে সংযোজিত হচ্ছে। স্কোয়াশ, বেসবল বা সফটবল, ফ্ল্যাগ ফুটবল এবং ল্যাক্রোসে। ক্রিকেটে যোগ্যতা অর্জনের প্রক্রিয়া এখনও জানা নেই তবে বিষয়টা চিত্তাকর্ষক হতে চলেছে। কারণ ওডিআই এবং টেস্ট ফর্ম্যাট খুব বেশি দেশ না খেললেও পৃথিবীর প্রায় ১০০টি দেশ টি২০ খেলে। আয়োজক দেশ হিসেবে সরাসরি মূলপর্বে খেলতে পারে আমেরিকা (USA)।

অলিম্পিক্সে কী কী ইভেন্ট থাকবে তা নিয়ে চূড়ান্ত সিদ্ধান্ত নেওয়া হল ৯ এপ্রিল। লস অ্যাঞ্জেলেসে মোট ৩৫১টি পদক ইভেন্ট থাকবে, প্যারিস অলিম্পিক্সে (Paris Olympics 2024) তা ছিল ৩২৯। প্যারিসে অ্যাথলিটের সংখ্যা ছিল ১০,৫০০, নতুন পাঁচটি ইভেন্টের জন্য আরও ৬৯৮ জন অ্যাথলিট সংযোজিত হচ্ছেন।

সাম্প্রতিক কালে মাল্টি-স্পোর্টস ইভেন্টে ক্রিকেটের অন্তর্ভুক্তি চোখে পড়ার মতো। ২০২২ সালের বার্মিংহ্যাম কমনওয়েলথ গেমসে মেয়েদের ক্রিকেট রাখা হয়েছিল। তাতে সোনা জেতে অস্ট্রেলিয়া এবং রুপো ভারত জেতে। হ্যাংঝৌতে ২০২৩ এশিয়ান গেমসে ১৪টি পুরুষ দল এবং ৯টি মহিলা দল নিয়ে ইভেন্ট হয়। দুটিতেই সোনা জেতে ভারত।

দেখুন অন্য খবর: